|  |
| --- |
| **Tilsynsrapport** |
| Institution: Kirsebærgården |
| Dato: Tilsynsførendes navn: Anmeldt/uanmeldt besøg: 07.09.2023 RJ Uanmeldt |
|  |
| Gruppe 1: Blåbærstuen Antal børn i dag: 13 Antal voksne i dag: 4Gruppe 2: Solbærstuen Antal børn i dag: 13 Antal voksne i dag: 4 |

**Aktuelt:**

Tilsynet har en kort samtale med den administrative leder og med den pædagogiske leder (PL). Kirsebærgården har en vandskade, som betyder, at der skal nyt tag over de to familiestuer. Aktuelt betyder det, at de ikke kan være på den ene stue, så den er flyttet ned i salen. Der skal stillads op på begge sider af bygningen, og det er ved at blive undersøgt, hvordan det gøres bedst. En proces som også arbejdstilsynet er inde over.

Rummet før salen er blevet indrettet som garderobe, og den ser ud, som om den altid har været der, og er tilsvarende de øvrige garderober i Kirsebærgården. Salen er også blevet indrettet, så den nu kan bruges som en stue, hvor der både kan leges og spises.

PL fortæller, at de har fået ansat flere pædagoger, og at 60% af personalet nu er pædagogisk uddannet.

**Dagens aktiviteter:**

Da tilsynet nærmer sig Kirsebærgården, møder jeg voksne og børn på vej på tur. Det foregår stille og roligt i rækker. Det viser sig at være de to børnehavegrupper, der er på vej ud af huset.

I salen er den familiegruppe, som holder til der. De er blevet færdige med formiddagsmad, og står i kø til toilet og håndvask, og enkelte børn er allerede i garderoben, de skal ud i haven. Alt foregår stille og roligt med børn, der virker glade og trygge.

Dagens tilsyn retter sig primært mod de to vuggestuegrupper, Blåbærstuen og Solbærstuen.

**Tilsynets observationer og dialog om praksis.**

Tilsynet går i vuggestuen, hvor begge stuer er i haven. På vejen møder jeg en voksen, der er i gang med at dække bord og rede senge på den ene stue, og det samme gør sig også gældende for en voksen på den anden stue.

I haven er et par voksne ved at lægge vasketøj sammen, en voksen sidder på en stol ved siden af vandtønden, hvor børnene kan hente vand til leg. En anden voksen sidder og strikker og et par voksne er rundt blandt børnene. Børnene leger over det hele. Der er god stemning og glade børnestemmer.

En lille gruppe børn er sammen med en voksen ved at synge ”Lille Peter edderkop”, og det viser sig, at det er fordi, der hænger en edderkop i sit spind hen over hovedet på dem. Et af børnene vil gerne have, at de tager edderkoppen ned, og det gør den voksne så. Hun tager den ned i spindet og viser den til børnene. Hun spørger, om nogen vil holde den, og det er der enkelte, der gerne vil., og andre vil bare kigge. Det ender med, at edderkoppen ryger ned på jorden og piler afsted. og børnene piler efter. Børnene går sammen med den voksne i gang med at lede efter andre insekter i buskene.

Nede for enden ved et legehus er der et barn, der græder. Det er to børn, der diskuterer, om der er plads til dem begge i legehuset. Den voksne hører det og går derned, hun henter det ene barn med tilbage og spørger, om det ikke vil se en edderkop. Nogle børn har fundet en stålbakke, som de skiftes til at spejle sig i og det bliver barnet, der var ked af det, også interesseret i. Den voksne, som sidder og strikker, er i samtale med børnene, der leder efter insekter. Et barn siger til hende, at man skal holde godt øje, og laver en kikkert med sine hænder op for øjnene. Den voksne lægger strikketøjet ned og laver også en kikkert ”Ja vi holder øje”.

Nogle børn kommer gående forbi med trillebøre og siger som udrykningskøretøjer. Et barn kommer forbi og tager fat i den ene trillebør og skubber lidt til det barn, der går med trillebøren. En voksen siger ”Pas godt på din ven”. Den voksne går sammen med nogle børn hen mod den anden ende af haven, ”Kom vi går op og synger”. Der deles en sang ud til de voksne, som de synger. Der kommer et barn forbi mig med en trillebør, han kigger lidt skeptisk på mig og siger så glad ”Hej hej” og går videre. Da de voksne er færdige med at synge sangen, samles den ind, og nu deles der et nyt lamineret papir ud til dem. Det er et Steiner vers, som de siger i kor. Nede fra den anden ende af haven kommer der nogle høje utilfredse lyde fra et barn, den ene voksne kigger efter det, og da de er færdige med verset, bevæger hun sig derned og spørger, om de har brug for hjælp.

En voksen sætter sig og leger med sand sammen med nogle børn. De bager forskellige ting, som de smager på. Et barn har formet en bolle i sin hånd, og den voksne spørger ”Hvad har du bagt?”. Og barnet svarer tørt ”En kugle”, hvilket får den voksne til at smile. Et af børnene vil gerne have en skål, som et andet barn har og den voksne kommer med forskellige bud på at løse det, ”Prøv at spørge om du må låne den”, det andet barn siger nej. ”Kan du bruge den skål, der ligger der i sandet bag dig?”. Den voksne peger på en anden skål, den kan barnet ikke bruge. ”Så prøv at gå rundt bag busken der og se, der har vi flere legesager”. Det gør barnet, og det lykkes at finde noget.

De to voksne, der har været inde og gøre klar på hver deres stue, kommer ud i haven. Den ene af dem går i gang med at feje sand fra træstubbe og synge en vaske sang. Det får et par børn til at gøre det samme. Et barn bliver gynget af en voksen i en stor sansegynge og et andet barn vil gerne op i gyngen. Men barnet, der gynger, siger nej. Den voksne siger, at der godt kan være flere med til at gynge, men det andet barn vil så alligevel ikke. Så kommer der et par større børn til, som stiller sig i hver side af gyngen. Så begynder barnet, der gynger at græde, og den voksne spørger ”Vil du gerne ned?”, og det vil barnet, så den voksne hjælper.

Flere voksne begynder at synge en rydde op sang, hvilket får både voksne og børn til stille og roligt at rydde op. Børnene opfordres til at hjælpe til ”Kan I ikke køre trillebøren ind, for det er faktisk de store børn, der er bedst til det?”. Da der er ryddet op, samler de to stuer sig ved hver deres indgangsdør. Tilsynet følger med Blåbærstuen. Børnene sætter sig på jorden, og de bliver talt, mens der synges en tælle sang. Inde i garderoben fordeler de fire voksne sig på hver deres skammel med hjul, og de synger ”Se hvad jeg kan, se hvad jeg kan, kom nu og se det alle mand, jeg kan tage mit tøj af nu ….”. Børnene prøver selv, og de hjælpes med det, som er for svært. Da flere af børnene er ved at være klar, går to voksne ind på stuen, en voksen går på toilettet og hjælper med håndvask og en voksen bliver i garderoben og synger og hjælper de sidste børn.

Inde på stuen sidder der en voksen ved hver sit bord og venter, og når børnene kommer ind, skal de finde deres stol. Stille og roligt kommer alle på plads. Der tændes stearinlys og synges en sang, og derefter får alle først et glas vand. Alle får i første omgang en rugbrøds kvart med det samme pålæg på, efterfølgende kan de selv vælge, hvad de vil have på. Først er der lidt uro, men da alle har fået stillet den værste sult, bliver der helt stille et øjeblik, hvor alle spiser i fred og ro. Så kommer der igen lidt hyggeligt snak omkring bordene. Der gives god tid til at spise, og de to borde afventer lige, at alle bliver færdige, så synger de en tak for mad sang og stearinlyset bliver slukket. Så får børnene en klud til at vaske sig med.

Tilsynet går ind på Solbærstuen. Her er de færdige med at spise, og der er ved at blive ryddet op efter maden. De yngste børn er blevet puttet ude i krybberne, og de større børn leger på stuen. Nogle leger med dukker, et par sidder i sofaen og kigger i bøger og én leger med togbane på gulvet. Den voksne, der er tilbage på stuen, synger ”Jeg tager med toget ud på landet”, og børnene byder ind med forskellige dyr.

Da de har leget lidt, kommer en anden voksen ind på stuen, og de to voksne rydder lidt op. Den ene voksne spørger børnene ”Hvad er det for nogle krible krable lyde, jeg kan høre heroppe fra?”. Børnene ser spændte ud, og et barn siger ”Det er Nissen, jeg tror det er Nissen”. Den voksne finder en lille figur oppe fra en kasse ”Skynd jer op i sofaen”, og alle børnene skynder sig op i sofaen, og så fortæller hun en remse med en lille dværg. Bagefter hopper et af børnene ned og kigger under sofaen og får øje på noget legetøj derinde. Flere af børnene kommer ned og fisker legetøj ud. Der er noget, de ikke kan få fat på, fordi det ligger så langt inde. Et barn vil have, at de flytter sofaen ud, og det gør den voksne, og børnene er inde og finde flere ting, der har ligget helt inde ved væggen.

Da der er ryddet op, stiller børnene sig i en slange, de skal ud på toilettet og gøre sig klar til at sove. Imens gør en voksen klar til eventyr nede på gulvet, og da børnene kommer ind fra toilettet, sætter de sig i en halvbue foran eventyret. Et af de større børn får møvet sig ind i midten, og den anden voksne får hjulpet barnet tilbage på den plads, som barnet kom fra, hvilket får barnet til at blive meget ked af det. Den voksne ved eventyret, sætter ord på for barnet ”Jeg kan godt høre, at du er ked af det, du har vist brug for lidt tid”. Der går et stykke tid, hvor barnet er ked af det, så spørger den voksne ”Har du lyst til at hjælpe mig med at tænde stearinlyset?”. Det har barnet, som stopper med at græde og sætter sig om til den voksne. Da lyset er blevet tændt, skynder barnet sig tilbage på sin plads, og så fortæller den voksne eventyr. Blandt andet er der noget med en Høg, og et barn siger ”Nej nej det er en fugl” flere gange, og den vokser siger ”Ja det er en slags fugl” og fortsætter eventyret. Eventyret slutter med, at en høne hoster en mariehøne op, og børnene får lov at prøve at have mariehønen siddende på fingeren. Så er eventyret slut, lyset pustes ud, og børnene skal sove på madrasser i det lille ekstra rum. Tilsynet slutter for i dag

**1. Sociale relationer**

**— positiv voksenkontakt hver dag**

1. Er det pædagogiske personale imødekommende og lydhør overfor børnene?

2. Taler personalet med børnene om deres oplevelser og ideer, bærer samværet præg af interesse for børnene?

3. Er det pædagogiske personale til rådighed og tilbyder sin hjælp, når barnet er usikkert, bange eller ked af det?

4. Er personalets sprog og handling tilpasset barnets udtryk, og viser personalets handling overfor barnet, at barnets perspektiv er forstået?

5. Er personalets engagement og opmærksomhed rettet mod børnene snarere end mod kollegaerne?

**Status**

Ny indsats:

Tilpas indsats:

Vedligeholdt indsats: Der ses voksne, der er nærværende og tilgængelige for børnene. Der er en tydelig opgavefordeling mellem personalet, så der er kun brug for småjusteringer og ellers er opmærksomheden rettet på den pædagogiske opgave og på børnene.

**2. Inklusion og fællesskab**

**— børne- og ungefællesskaber til alle**

1. Er der adgang til forskellige legemuligheder fx rolleleg, regelleg, konstruktionsleg og fysisk udfordrende leg?

2. Hjælper det pædagogiske personale de børn, der sidder passivt, går formålsløst rundt og/eller forstyrrer legen for andre med at blive involveret i leg eller konstruktiv aktivitet? Er der balance mellem voksen- og børneinitierede aktiviteter?

3. Hjælper det pædagogiske personale børnene med at løse konflikter, hvis de ikke selv kan, ved at tale om, hvad der skete?

4. Sørger det pædagogiske personale for at børnene inddrages i dagligdagens opgaver og rutiner?

5. Bærer samværet mellem børnene præg af, at alle børn er med i børnefællesskaber med positive barn-barn relationer?

**Status**

Ny indsats:

Tilpas indsats:

Vedligeholdt indsats: Der ses og høres overvejende glade og trygge børn, som er en del af børnefællesskabet. De voksne indbyder børnene til at tage del i de spontant opståede aktiviteter, men der gives også plads til, at børnene kan undersøge og lege selv.

**3. Sprogindsatsen**

**— muligheder gennem sprog**

1. Understøtter det fysiske læringsrum børnenes sproglige udvikling (plakater, billeder, dekorationer, dokumentation mv.)? Er der materialer (fx bøger, spil og klæd-ud-tøj) tilgængelige for børnene, og inviterer ruminddeling og indretning til forskellige lege og aktiviteter, herunder sproglig interaktion mellem børnene (fx læsekrog, malerværksted, rytmikrum)?

2. Er der gode betingelser for kommunikation i form af en god fordeling af voksne og børn, opdeling i mindre børnegrupper og et lavt støjniveau?

3. Arbejdes der systematisk med sprogunderstøttende strategier, og finder der samtaler sted mellem børn og voksne, hvor den voksne bevidst ”udvider” og ”strækker” børnenes sprog?

4. Tilpasser de voksne deres sprogbrug til det enkelte barn med fokus på nærmeste udviklingszone?

5. Lægges der vægt på i den daglige praksis, at der leges med sprog gennem fx rim, remser, sprogleg/sprogfjolleri, sang/sanglege eller læsning?

**Status**

Ny indsats:

Tilpas indsats:

Vedligeholdt indsats: De voksne er fordelt blandt børnene, og der sættes ord på børnenes handlinger og følelser. Der høres mange fine samtaler både blandt voksen og barn, men også mellem børnene indbyrdes. Der synges, fortælles eventyr og siges rim og remser på daglig basis. Der er et fint sprogstimulerende miljø til stede.

**Samlet vurdering og opfølgning:**

Ved dagens tilsyn oplevedes en god stemning i Kirsebærgården, hvor der sås glade og trygge børn, der indgår i positive børnefællesskaber og omgives af omsorgsfulde voksne. Der er en god struktur på de praktiske opgaver, hvilket gør det muligt for personalet at koncentrere sig om børnene.